Medzinárodné výtvarno-literárne sympózium
ORA ET ARS SKALKA 2013

Najstaršie pútnické miesto na Slovensku – starobylá Skalka pri Trenčíne privítala tento rok opäť umelcov – účastníkov 6. ročníka medzinárodného výtvarno-literárneho sympózia ORA ET ARS SKALKA 2013. 
V termíne 17. až 23. júna 2013 budú v areáli Malej a Veľkej Skalky a v meste Trenčín vytvárať svoje diela nasledovní autori: 

Výtvarná sekcia: 
Česko: 
Oldřich Štěpánek, Kostelec
Maďarsko:
• Laszló Lonovicz, Békešská Čaba
Poľsko:
• Eugeniusz Molski, Nowy Wiśnicz
Španielsko:
• María Jesús Rivero, Bratislava
Slovensko:
• Július Bruna, Trenčín
• Igor Cvacho, Žilina
• Stanislav Lubina, Nemšová
• Pavol Rusko, Ružomberok
• Jaroslav Uhel, Banská Bystrica
• Vladimír Zábel, Žilina
• Jozef Vydrnák, Dubnica nad Váhom, koordinátor výtvarnej sekcie sympózia

Literárna sekcia: 
Slovensko:
• Erik Groch, Uloža
• Rudolf Jurolek, Zakamenné
• Juraj Kuniak, Tajov
• Simona Martausová, Bratislava
• Rudolf Dobiáš, Trenčianska Teplá – Dobrá, koordinátor literárnej sekcie sympózia

Hudobno-výtvarná sekcia:
Slovensko:
• Vlastimil Dufka SJ, SLD, Bratislava
• Daniel Hevier, Bratislava  

Kurátorom sympózia i výstavy po sympóziu je historik a znalec umenia PhDr. Marián Kvasnička.

Organizátori a spoluorganizátori 6. ročníka sympózia:
Hlavný organizátor: 
• Mesto Trenčín
Spoluorganizátori:  
• Trenčiansky samosprávny kraj
• Trenčianske osvetové stredisko 
• Farský úrad Skalka nad Váhom  
• T-VIA, o. z. 
• Verejná knižnica Michala Rešetku v Trenčíne

Program sprievodných podujatí:

17. 6. o 15.00 hod. – Slávnostné otvorenie sympózia spojené so sv. omšou • Miesto:  Jaskynná kaplnka kláštora na Veľkej Skalke. 

20. 6. od 9.30 do 12.30 hod. – Kultúrno-historický seminár: Historické kláštory – od záchrany k dnešnému využitiu • Miesto: Refektár Kolégia piaristov na Piaristickom gymnáziu v Trenčíne.
Súčasťou sympózia bude 20. 6. 2013 od 9.30 hod. do 12.30 hod. v refektári Kolégia piaristov na Piaristickom gymnáziu v Trenčíne i Kultúrno-historický seminár: Historické kláštory – od záchrany k dnešnému využitiu
PROGRAM SEMINÁRA:
1. Obnova Skalky očami dobrovoľníkov • Peter Martinák (SK)
2. Kláštorisko – Skala útočišťa • Michal Slivka (SK)
3. Stredoveké záhrady – ich pamiatková ochrana a obnova • Mária Vdovičíková (SK)
4. Benediktínske kláštory v Trenčianskom kraji • Igor Zmeták (SK)
5. Tradície a obnova Rádu sv. Kláry v Uhorsku • Eszter Kovács (HU)
6. Františkánsky kláštor v Beckove • Ján Kubica (SK)
7. Kláštor ako múzeum – portugalské inšpirácie • Igor Zmeták (SK)
8. Zo zbierok Etnografického múzea v Krakove • Justyna Masłowiec, Magdalena Dolińska (PL) 

Garantom seminára je Mgr. Igor Zmeták, PhD.

22. 6. o 15.00 hod. – Pracovná vernisáž • 
Prezentácia výtvarných a literárnych diel vytvorených na tohtoročnom podujatí za účasti autorov • Hudobný hosť – skupina starej hudby Fistulatoris consort a komorné zoskupenie Laugarissimo pri ZUŠ K. Pádivého • Miesto: Kostol sv. Andreja-Svorada a Beňadika na Malej Skalke.

20. 7. o 15.00 hod. – Slávnostná vernisáž s kultúrnym programom • 
Účinkuje Gréckokatolícky katedrálny miešaný spevácky zbor KYRILLOMETHODEON z Bratislavy • Miesto: Areál kláštora na Veľkej Skalke.

Rekapitulácia doterajších piatich ročníkov:

Medzinárodné výtvarno-literárne sympózium Ora et Ars Skalka vzniklo k úcte a podpore najstaršieho pútnického miesta na Slovensku: Skalky pri Trenčíne a jeho neopakovateľného genius loci. Je tiež venované              – i pre dnešnú dobu stále aktuálnemu – odkazu benediktínskych mníchov a pustovníkov zo Skalky a hlavných patrónov Nitrianskej diecézy: sv. Andrejovi-Svoradovi a sv. Beňadikovi. Podujatie sa koná vždy v júni v areáli Malej a Veľkej Skalky pri Trenčíne a uskutočňuje sa so súhlasom nitrianskeho sídelného biskupa J. E. Mons. Viliama Judáka. 
Sympózia sa v doterajších piatich ročníkoch 2008 – 2012 zúčastnilo 36 výtvarníkov zo šiestich štátov: Poľska, Českej republiky, Maďarska, Srbska, Ruskej federácie, Nemecka a 14 literátov zo Slovenska. Kurátorom sympózia i výstavy po sympóziu je historik a znalec umenia PhDr. Marián Kvasnička.
Komunikáciu so slovesnými autormi zabezpečuje koordinátor literárnej sekcie, básnik a spisovateľ, Rudolf Dobiáš. Priorita v účasti sa kladie na autorov z krajín V4 a na podporu účastníkov z partnerských miest mesta Trenčín, ktoré je hlavným organizátorom podujatia. Významným spoluorganizátorom je i Trenčianske osvetové stredisko v Trenčíne v zriaďovateľskej pôsobnosti Trenčianskeho samosprávneho kraja, Farský úrad Skalka nad Váhom a o. z. T-Via. Všetky doterajšie ročníky podporilo i Ministerstvo kultúry SR a v posledných dvoch ročníkoch i Neinvestičný fond Beňadik, ktorý vznikol v roku 2011 na obnovu a rozvoj pútnického miesta Skalka pri Trenčíne. Podujatie počas piatich rokov podporilo i viacero fyzických, či právnických subjektov a veľa dobrovoľníkov. 
Účastníci vytvoria počas podujatia výtvarné a literárne diela. Výber tejto tvorby i vizuálno-grafické zdokumentovanie diania na sympóziu každoročne mapuje reprezentačný katalóg. V posledných troch ročníkoch pribudla ku katalógu i kultúrno-historická príloha Okno. Príloha sumarizuje odborné príspevky autorov                      z vedeckej konferencie uskutočňovanej v jednom dni počas sympózia. Zostavovateľom a odborným garantom tejto prílohy i konferencie je  Mgr. Igor Zmeták, PhD. Minuloročnou témou konferencie i prílohy bolo blížiace sa cyrilo-metodské jubileum pod názvom: 12 storočí kresťanstva v strednej Európe. Katalóg i príloha Okno sú verejnosti prezentované na posympoziálnej vernisáži, ktorá sa uskutočňuje v mesiaci júli, vždy v sobotu pred celoslovenskou púťou na Skalke pri Trenčíne. Veľkoformátová verzia katalógu je až do ďalšieho ročníka sympózia k dispozícii návštevníkom kláštora na Skalke. Takto upravené verzie katalógov jednotlivých ročníkov slúžia i na propagáciu a informovanosť nielen o sympóziu, ale i o pútnickom mieste Skalka pri Trenčíne počas zvyšku roka na putovných výstavách, ktoré organizátori podľa možností realizujú z výberov výtvarných diel poskytnutých účastníkmi sympózia.
Katalógy a prílohy Okno zo sympózia Ora et Ars Skalka 2008 – 2012 a ďalšie informácie o pútnickom mieste Skalka pri Trenčíne, jeho rozvoji a perspektívach je možné v elektronickej podobe vidieť na webovej stránke Neinvestičného fondu Beňadik • http://klastorskalka.sk/na-stiahnutie • Informácie o výstave i na • www.trencin.sk • www.tnos.sk •

Jozef Vydrnák, výtvarník,
koordinátor výtvarnej sekcie sympózia Ora et Ars Skalka